3b055a947987d1dc115190f8b33c36e6
Как се пише остарели или остаряли?
zak.bg
2019.43


 Правилно е да се пише ***остарели***.



 Правописът на думата се подчинява на правилото за променливото ***я*** (ятовия преглас). Променливо е онова ***я***, което при определени фонетични условия преминава в ***е***. Пише се ***я***, когато са изпълнени едновременно три условия:



 1) ***я*** се намира в сричка под ударение;
  

 2) сричката след ***я*** съдържа една от гласните ***а, о, у, ъ*** или ***я*** е в последната сричка на думата;
  

 3) след ***я*** не следва никоя от съгласните ***ж, ч, ш, й***.



 В ***остарели*** не е изпълнено второто условие – сричката след променливото ***я*** не съдържа никоя от гласните ***а, о, у*** или ***ъ***.



 Във формите за м.р., ж.р. и ср.р. ед.ч. се пише ***я***, защото са изпълнени и трите условия: ***остарял*** (но ***остарелият, остарелия***!)***, остаряла, остаряло***.



 Примери:



Спонсорството е отдавна ***остарял** метод* за издръжка на спортните клубове.
  

*На половината от кандидатстващите фирми е отказан кредит заради **остарялото** оборудване.*

